Mihai Dobrovolschi a revenit azi la mai vechile sale obiceiuri, de a nu reuși să participe la matinalul radioului unde lucrează. Ghinionul a făcut ca simpaticul om de radio să-și uite azi goarna de la PSD acasă, motiv pentru care s-a trezit cu microfonul în față, dar fără capacitatea de a scoate măcar un cuvânt. Efectiv a stat 3 ore țintuit în fața microfonului fără să scoată un cuvânt.

”Dobro e un profesionist desăvârșit, dacă n-are goarna PSD la el nu scoate nici un cuvânt”, l-a lăudat un coleg. ”Nu degeaba i se spune goarna PSD. El știe cât de important e să respecte la sânge agenda PSD, așa că nu se riscă să spună ceva de la el. Nu, el dacă nu e cu goarna de la PSD alături, el nu există. Devine o statuie, atât de profesionist e. Mulți și-ar dori probabil să fie ca el.”

Deși Dobro susține că și-a uitat goarna de la PSD acasă, un apropiat a dezvăluit că, de fapt, a uitat-o într-un bar. ”Problema e c-a găsit-o altcineva, a pornit-o și când a auzit cât de impregnată de comunism e goarna de la PSD, a aruncat-o în toaletă și a tras apa”, a povestit acesta. Oricum, pentru gafa de-a uita goarna de la PSD acasă, Dobro s-a ales de azi cu o nouă poreclă: “Dăncilă de la Radio Guerrilla”.

